AAV ยันไม่ปิดปังข้อมูลการขายหุ้นให้ “คิง เพาเวอร์” เผยรอผลเจรจาชัดเจน
AAV ยันไม่ปิดปังข้อมูลการขายหุ้นให้ “คิง เพาเวอร์” อ้างหวั่นกระทบราคาหุ้น-รอผลเจรจาชัดเจน
21 มิ.ย. 2559

บริษัท เอเชีย เอวิเอชั่น จำกัด (มหาชน) หรือ AAV ระบุว่า ตามที่ตลาดหลักทรัพย์แห่งประเทศไทย (ตลท.) ได้ขอให้บริษัท ชี้แจงกรณีการขายหุ้นของผู้ถือหุ้นใหญ่ โดยเมื่อวันที่ 15 มิถุนายน 2559 บริษัทได้มีหนังสือมายังตลาดหลักทรัพย์ฯ ตามสิ่งที่อ้างถึงข้างต้น และต่อมาตลาดหลักทรัพย์ฯ ได้ขอให้บริษัทดำเนินการให้นายธรรศพลฐ์ แบเลเว็ลด์ (“นายธรรศพลฐ์”)ซึ่งเป็นผู้ถือหุ้นใหญ่และเป็นผู้เข้าทำรายการดังกล่าว ชี้แจงเหตุผลที่ไม่ดำเนินการให้ข้อมูลแก่บริษัทและขอให้บริษัทเปิดเผยข้อมูลดังกล่าวแก่ผู้ลงทุนถึงเหตุผลที่ไม่ได้แจ้งข้อมูลให้บริษัททราบก่อนหน้านี้ ทั้งนี้ ดังความแจ้งอยู่แล้วนั้น
ทั้งนี้บริษัทได้ขอให้นายธรรศพลฐ์ ชี้แจงข้อมูลตามที่ตลาดหลักทรัพย์ฯ ได้แจ้งและบริษัทได้รับหนังสือชี้แจงจากนายธรรศพลฐ์  มีใจความสรุปได้ว่า ก่อนหน้าที่การซื้อขายหุ้นจะบรรลุผลนั้นยังมีความไม่แน่นอนอย่างมากว่าจะมีการซื้อขายหุ้นเกิดขึ้นหรือไม่จำนวนและราคาซื้อขายเป็นเท่าใด รวมทั้งเงื่อนไขอื่น ๆ ที่เกี่ยวข้อง ซึ่งนายธรรศพลฐ์ พิจารณาแล้วเห็นว่าการเปิดเผยข้อมูลที่ยังไม่แน่นอนและชัดเจนนั้นจะก่อให้เกิดผลกระทบทางลบต่อการตัดสินใจของผู้ลงทุนและต่อราคาซื้อขายหลักทรัพย์มากกว่าการเปิดเผยข้อมูลเมื่อข้อเท็จจริงมีความชัดเจนแน่นอนแล้ว
รวมทั้งข้อมูลที่ได้เคยแจ้งให้บริษัททราบก่อนหน้านี้ก็สอดคล้องกับความเป็นจริง ซึ่งไม่มีการทำข้อตกลงใด ๆ กับกลุ่มบริษัท คิง เพาเวอร์ และ/หรือนายวิชัย ศรีวัฒนประภาแต่อย่างใด
 